b'\n_START_ARTICLE_\nKapljice za oko\n_START_PARAGRAPH_\nK\xc3\xa1pljice za ok\xc3\xb3 so sterilne vodne ali oljne raztopine ali suspenzije za vkapavanje v oko._NEWLINE_Vsebujejo eno ali ve\xc4\x8d u\xc4\x8dinkovin; odvisno od namena uporabe lahko vsebujejo steroide, antihistaminike, \xce\xb2-adrenergi\xc4\x8dne antagoniste, parasimpatomimetike, parasimpatolitike, prostaglandine, nesteroidne antirevmatike ali topi\xc4\x8dne anestetike. Nekatere kapljice za oko ne vsebujejo zdravilne u\xc4\x8dinkovine in se uporabljajo le za mazanje oziroma nadome\xc5\xa1\xc4\x8danje solz._NEWLINE_Lahko vsebujejo tudi pomo\xc5\xbene snovi, kot na primer za izotoniranje, uravnavanje viskoznosti, uravnavanje in stabiliziranje pH, pove\xc4\x8danje topnosti u\xc4\x8dinkovine ali stabiliziranje izdelka. Pomo\xc5\xbene snovi ne smejo vplivati na zdravilni u\xc4\x8dinek ali v uporabljenih koncentracijah povzro\xc4\x8dati ne\xc5\xbeelenega lokalnega dra\xc5\xbeenja. Lahko sp na voljo v enoodmernih ali ve\xc4\x8dodmernih vsebnikih. \xc4\x8ce so na voljo v ve\xc4\x8dodmernih vsebnikih, morajo vsebovati konzervans, razen \xc4\x8de ima farmacevtski izdelek sam ustrezne protimikrobne lastnosti.\n_START_SECTION_\nUporaba\n_START_PARAGRAPH_\nPred vkapavanjem si je treba umiti roke in nato odstraniti pokrov\xc4\x8dek z vsebnika. Oseba nagne glavo nazaj in rahlo potegne spodnjo o\xc4\x8desno veko navzdol, da nastane \xc5\xbeepek oziroma vezni\xc4\x8dna vre\xc4\x8dica med veko in o\xc4\x8desom. Pogled usmeri navzgor in kane ustrezno \xc5\xa1tevilo kaplic v nastali o\xc4\x8desni \xc5\xbeepek. Pri tem je treba paziti, da se konica steklenice/plastenke ne dotaknete o\xc4\x8desa ali njegove okolice. Oko nato oseba po\xc4\x8dasi zapre za eno do dve minuti, da se zdravilo porazdeli po o\xc4\x8desu, pri tem pa s konico prsta ne\xc5\xbeno pritisne na koren nosu ob notranji strani zaprtega o\xc4\x8desa, da prepre\xc4\x8di odtok kapljice skozi solzovod.\n_START_SECTION_\nFosfati\n_START_PARAGRAPH_\nV kapljicah za o\xc4\x8di se pogosto uporabljajo fosfati; pribli\xc5\xbeno tretjina vseh zdravil na tr\xc5\xbei\xc5\xa1\xc4\x8du EU, ki so v obliki kapljic za o\xc4\x8di, vsebuje fosfate kot del pufrnega sistema. Zelo redko so fosfati v kapljicah za o\xc4\x8di iz drugih razlogov ali kot del zdravilne u\xc4\x8dinkovine. Zaradi poro\xc4\x8dil o bolnikih, pri katerih so opazili kalcifikacijo ro\xc5\xbeenice (nalaganje kalcija v ro\xc5\xbeenici) med zdravljenjem s kapljicami za o\xc4\x8di, je Evropska agencija za zdravila (EMA) pregledala kapljice za o\xc4\x8di. Po zaklju\xc4\x8dku pregleda uporabe fosfatnih pufrov v kapljicah za o\xc4\x8di je ocenila njihov vpliv na nastanek kalcifikacije ro\xc5\xbeenice. Odbor za zdravila za uporabo v humani medicini (CHMP) pri Evropski agenciji za zdravila (EMA) je presodil, da koristi uporabe kapljic za o\xc4\x8di, ki vsebujejo fosfate, odtehtajo z njimi povezana tveganja, kljub temu da lahko med zdravljenjem pri bolnikih, ki imajo resne po\xc5\xa1kodbe ro\xc5\xbeenice, v zelo redkih primerih pride do kalcifikacije ro\xc5\xbeenice (poro\xc4\x8dali so o manj kot 1 primeru na 10.000 distribuiranih stekleni\xc4\x8dk). Bolniki, ki nimajo predhodne po\xc5\xa1kodbe ro\xc5\xbeenice, niso ogro\xc5\xbeeni zaradi uporabe kapljic, ki vsebujejo fosfate. Pri bolnikih s po\xc5\xa1kodovano ro\xc5\xbeenico pa je potrebno pretehtati uporabo tovrstnih kapljic glede na koristi in majhno tveganje, ki ga prina\xc5\xa1a uporaba fosfatov v kapljicah.'